EASTW รูดหนัก 8% หลัง EGCO เซ็นขายหุ้นทั้งหมดให้ “บ.มะนิลา วอเตอร์”
EASTW รูดหนัก 8% หลัง EGCO เซ็นขายหุ้นทั้งหมดให้ “บ.มะนิลา วอเตอร์” โดยล่าสุด ณ เวลา 10.54 น. อยู่ที่ระดับ 12.70 บาท ลดลง 1.10 บาท หรือ 7.97% สูงสุดที่ระดับ 13.50 บาท ต่ำสุดที่ระดับ 12.40 บาท มูลค่าซื้อขาย 194.67 ล้านบาท
19 ก.พ. 2561

ผู้สื่อข่าวรายงานว่า ราคาหุ้น บริษัท จัดการและพัฒนาทรัพยากรน้ำภาคตะวันออก จำกัด (มหาชน) หรือ EASTW ณ เวลา 10.54 น. อยู่ที่ระดับ 12.70 บาท ลดลง 1.10 บาท หรือ 7.97% สูงสุดที่ระดับ 13.50 บาท ต่ำสุดที่ระดับ 12.40 บาท มูลค่าซื้อขาย 194.67 ล้านบาท

โดยราคาหุ้น EASTW ปรับตัวลงแรง หลังมีการรายงานข่าวว่า บริษัท ผลิตไฟฟ้า จำกัด (มหาชน) หรือ EGCO ได้ลงนามในสัญญาซื้อขายหุ้นกับบริษัท มะนิลา วอเตอร์ จำกัด เมื่อวันที่ 19 ก.พ. 61 เพื่อขายหุ้นที่บริษัทถืออยู่ทั้งหมด 18.72% ใน EASTW ซึ่งคาดว่าการขายหุ้นจะเสร็จสิ้นในไตรมาส 1/61 ตามการรายงานข่าวก่อนหน้านี้
EGCO ล้างพอร์ต EASTW เซ็นขายหุ้นทั้งหมดให้ “บ.มะนิลา วอเตอร์” จ่อบุ๊กรายได้ทันที Q1
ด้านนายจักษ์กริช พิบูลย์ไพโรจน์ กรรมการผู้จัดการใหญ่ EGCO เปิดเผยว่า วันนี้บริษัทได้ลงนามในสัญญาซื้อขายหุ้นกับบริษัท มะนิลา วอเตอร์ จำกัด ประเทศฟิลิปปินส์ เพื่อขายหุ้นที่ถือทั้งหมดใน EASTW โดยรายได้จากการขายหุ้น EASTW ครั้งนี้ บริษัทจะนำไปลงทุนขยายธุรกิจในอนาคต และคาดว่าการโอนหุ้นจะแล้วเสร็จในไตรมาสแรกของปี 61